Скульптура «Здабыццё іконы Божай Маці» ў Мінску каля акадэміі.
**Мінская духоўная акадэмія імя свяціцеля Кірылы Тураўскага**, скарочана **МінДА** — вышэйшая багаслоўская навучальная ўстанова Беларускага экзархата Рускай праваслаўнай царквы.

Акадэмія з’яўляецца недзяржаўнай навучальнай установай. Навучальныя праграмы акадэміі адпавядаюць нормам і правілам, устаноўленым Навучальным камітэтам пры Святым Сінодзе Маскоўскага Патрыярхату. Тэрмін навучання ў акадэміі — 3 гады.

Рэктар — архімандрыт Сергій (Акімаў).

Гісторыя
--------

У 1996 годзе Свяшчэнны сінод Рускай праваслаўнай царквы, заслухаўшы даклад мітрапаліта Філарэта аб пасяджэнні Сінода Беларускага Экзархата ад 3 лютага 1996 года (№ 34), «блаславіў пачатак дзейнасці Беларускай духоўнай акадэміі» для падрыхтоўкі кадраў вышэйшай кваліфікацыі. Першапачаткова месцілася ў межах Свята-Успенскага Жыровіцкага манастыра (вул. Савецкая, д. 59, Жыровічы, Слонімскі раён, Гродзенская вобласць). У верасні 2015 года пераехала ў Мінск і размясцілася ў комплексе будынкаў Духоўна-адукацыйнага цэнтра Беларускай Праваслаўнай Царквы, які быў урачыста адкрыты і асвячоны Свяцейшым Патрыярхам Маскоўскім і ўсяе Русі Кірылам 20 чэрвеня 2015 года.

Першы выпуск Мінскай духоўнай акадэміі адбыўся ў верасні 1999 года.

У маі 2002 года выйшаў у свет першы нумар навуковага зборніка «Працы Мінскай Духоўнай Акадэміі». Намаганнямі студэнтаў акадэміі і семінарыі ажыццяўляецца выданне студэнцкага часопіса «Прыступкі», зборніка студэнцкіх прац «Экспромт».

Навучанне
---------

Асноўны змест навучання складаюць спецыяльныя багаслоўскія, царкоўна-гістарычныя і царкоўна-практычныя дысцыпліны, а таксама гуманітарныя і спецыяльныя курсы.

У 2006—2007 навучальным годзе навучалася 49 студэнтаў, паспяхова абаронены 12 дысертацый на саісканне навуковай ступені кандыдата багаслоўя.

Адміністрацыйная і прафесарска-выкладчыцкая карпарацыя Акадэміі складаецца з 32 чалавек, з іх 25 з навуковай ступенню.

З 2003 года дзейнічае царкоўна-археалагічны кабінет Мінскай духоўнай акадэміі.
5 снежня 2012 года на Вучоным савеце Мінскай духоўнай акадэміі было прынята рашэнне аб адкрыцці магістарскай падрыхтоўкі. У 2015 годзе адбыўся першы выпуск магістраў. З 5 мая 2015 года дзейнічае аспірантура.
У 2018—2019 навучальным годзе ў акадэміі навучаецца 137 чалавек: 68 магістрант вочнай формы навучання, 42 магістранта завочнай формы навучання, 27 аспірантаў.

Структура
---------

* кафедры:
	+ біблеістыкі і багаслоўя
	+ царкоўнай гісторыі і царкоўна-практычных дысцыплін
	+ апалагетыкі:
		- місіянерская лабараторыя кафедры апалагетыкі
		- навукова-даследчая лабараторыя псіхалогіі рэлігіі і пастырскіх праблем душаапекі пры кафедры апалагетыкі
		- біблейскі кабінет кафедры біблеістыкі і багаслоўя, кабінет сектазнаўства кафедры апалагетыкі
* вучэбна-метадычны аддзел
* аддзяленне завочнага навучання
* бібліятэка
* аддзел кадраў
* бухгалтэрыя
* гаспадарчы аддзел

Рэктары
-------

* 26 снежня 1997 — 4 лютага 2008 — Леанід (Філь)
* 4 лютага 2008 — 3 верасня 2012 — Іаасаф (Морза)
* 3 верасня 2012 — 25 снежня 2014 — Гурый (Апалька)
* 25 снежня 2014 — 17 ліпеня 2021 — Сергій (Акімаў)
* з 17 ліпеня 2021 — Афанасій (Сакалоў)

Спасылкі
--------

* Лагатып Вікісховішча На Вікісховішчы ёсць медыяфайлы па тэме Мінская духоўная акадэмія

* Сайт Мінскай духоўнай акадэміі
* Мінская духоўная акадэмія  (руск.) на сайце Патриархия.Ru[ru]

|  |  |
| --- | --- |
| ⚙️   Слоўнікі і энцыклапедыі | Праваслаўная |